# Kehittämiskirjaston digitiimin muistio 26.5.2021 klo 13.00 - 14.30

**Aika** 26.5.2021 klo 13.00 - 14.30

**Paikka** Teams-etäkokous

**Läsnä** Ismo Raitanen, verkkopäällikkö (Tampere)

Jarkko Rikkilä, koordinaattori (Tampere)

Juliaana Grahn, projektisuunnittelija (Tampere)

Lea Tastula, kirjastonhoitaja (Tampere)

Mari Vuorinen, informaatikko (Jyväskylä)

Perttu Rasi, palvelupäällikkö (Tampere)

Salla Hyökki, PIKI-koordinaattori (Tampere)

Sanna Keralampi, kirjastonhoitaja (Jyväskylä)

Tuija Valli, kirjastonhoitaja (Tampere)

**Läsnä myös** Ari Latvala (Rockway)

Eero Vuola (Naxos)

Pirjo Kangas (Ellibs)

## Kokouksen tavoite

Jatkettiin keskustelua yhteisistä e-aineistojen käyttöön liittyvistä teemaviikoista PiKe-alueella. Laajennetun digitiimin lisäksi paikalla kokouksessa kolmen PIKI- ja Keski-kirjastoissa yhteisesti käytössä olevien e-palveluntarjoajien edustajat Ari Latvala (Rockway), Eero Vuola (Naxos) sekä Pirjo Kangas (Ellibs).

## 1. Rockway-yhteistyö

Ari Latvala Rockwaylta kertoi palvelun ajatuksia mahdollisista yhteistyökuvioista. Teemaviikoilla voitaisiin järjestää mahdollisesti Rockway-tapahtumia (kuten tehty kirjastojen kanssa aiemminkin), järjestää arvontaa (esimerkiksi kitaran arvonta) sekä nostaa palvelua eri tavoin esille yhtenäisesti PiKe-alueen kirjastoissa ja kirjastojen somessa. Laajempi käyttöoikeus palvelun aineistoihin on mahdollista toteuttaa rajatuksi ajaksi, myönteinen lähtökohta tähän pointtiin.

Yleisesti ajatellen Ari nosti esille, että kirjastojen Rockway-kurssien valikoimassa voisi ajatella myös vaihtuvuutta. Kursseja on mahdollista hankkia myös vaihtuvalla otteella. Musiikki- ja soittoharrastus on helposti lukukausityyppistä eli kesäksi monien kurssien käyttö myös kirjastossa hiljenee. Tähän voitaisiin ideoida kirjastojen kanssa markkinointiparannuksia eli miten tätä käyttäytymistä voitaisiin muuttaa? Ari nosti myös esille. että kirjastot voisivat tehdä käyttäjäkyselyitä erilaisten e-aineistojen käytöstä ja toiveista.

Kirjastojen puolella nähdään, että Rockway-kurssit ovat lainassa suurelta osin. Asiakaspalvelussa voitaisiin olla edelleen aktiivisempia palvelun suosittelussa. Tampereella on joskus ollut jaossa kampanjamaisesti koodeja, joilla asiakkaat ovat päässeet laajemmin aineistoihin käsiksi. Rockway-huone on Metson musiikki ja lehdet -osastolla ja Jyväskylän pääkirjastossa Komppi-musiikkitila, jossa laaja palvelun käyttömahdollisuus.

Ismo nosti esille, että PIKI-kirjastoissa voitaisiin ottaa pikimmiten käyttöön kirjastokorttitunnistautuminen ja tähän liittyvä kirjautumisrajapinta. Ari kommentoi, että Finna-integraatio on hyvin hallussa Rockwaylla, Finnan käyttöönotto mahdollistaisi siis tämän kenties vielä paremmin.

## 2. Naxos-yhteistyö

Eero Vuola kertoi Naxoksen ajatuksia kirjastoyhteistyöstä. Ennen koronaa tehty kirjastoille kyselykartoitus, jossa kartoitettu kirjastojen kaipaamia markkinointimateriaaleja. On useampi vuosi aikaa, kun markkinointimateriaaleja on tarjottu tehostetusti kirjastoille. On huomattu, että Naxokselta kaivattaisiin enemmän markkinointimateriaaleja asiakasviestinnän ja -opastuksen pohjaksi. Laajempi käyttöoikeus PiKe-kampanjan ajaksi onnistuu Naxoksen puolelta rajatuksi ajaksi. Näin on toimittukin esimerkiksi henkilöstön koulutusten osalta, esimerkiksi digiajokorttikokonaisuuden osalta.

Sekä Naxoksella että kirjastoissa ajatellaan, että palveluiden markkinointia, näkyvyyttä ja tietoisuutta voidaan lisätä. Klassisen musiikin Naxos on paljon enemmän kuin pelkkä suoratoistopalvelu. Naxos on tavallaan klassisen musiikin tietopankki, jossa taidemusiikin tiedonhakukin onnistuu kaupallisia suoratoistopalveluita paremmin ja laajemmilla hakukriteereillä (erilaiset tekijä- ja esittäjäfunktiot).

Kirjastojen näkökulmasta olisi edelleen tärkeää tuoda esille erityisesti uusille asiakkaille Naxos-palveluita. Kirjastot lisäisivät mielellään omia kimppojen ilmeitä ja visuaalisuutta valmiisiin pohjiin. Jonkin verran kirjastotilanäkyvyyttä on haastanut korona, johon liittyvä tiedotus on vallannut pinta-alaa. On selvää, että Naxos-palvelut ovat vielä tuntemattomia tietyille kohderyhmille, erityisesti uudet asiakkaat.

Keskusteltiin, että erityisesti NML- ja NSWL-palveluiden mobiilisovellusten käyttöönotto ja lisämarkkinointi olisi paikallaan kampanjan sisällä. Tähän liittyy kolikon molemmat puolet: henkilöstön osaamisen parantaminen sekä asiakasopastusten lisääminen mobiiliapplikaation käytön aloittamiseen.

## 3. Ellibs-keskustelu

Pirjo Kangas Ellibsiltä päivitti heidän osalta tilanteen. Ellibsillä ollut vähemmän ehkä kimppakohtaisia kampanjoita, mutta henkilöstön osaamiseen liittyviin painotuksiin on osallistuttu jonkin verran, jälleen esimerkkinä PiKen digiajokorttikokonaisuus. Kyselyt, arvonnat ja muut tempaukset ovat hyviä - nyt on menossa vielä yleisten kirjastojen henkilöstölle tarkoitettu laajempi kysely.

Ellibs on uusinut visuaalista ilmettä, esimerkiksi piirroskuvamateriaaleja on tuotu kirjastojen käyttöön - näiden jakelu ja lanseeraus vielä miettimättä. Henkilökunnan oppimistilaisuuksiin suhtaudutaan positiivisesti ja esimerkiksi järjestetyt webinaarit tukevat tätä tavoitetta. Viime viikolla ensimmäistä kertaa kustantajat esittelivät uutuuksia Ellibs-webinaarissa.

Ellibs on ollut vahvasti mukana Koko Suomi lukee -kampanjassa, joka tulossa taas kesällä. Siihen laitetaan paukkuja ja satsataan vahvasti. Tässä vetovastuu ja käyttöoikeudet mietitään Yleisten kirjastojen konsortion kanssa yhteistyössä. Laajempi käyttöoikeus paikallisen kampanjan osalta on Ellibsin tapauksessa hieman haastavampi toteuttaa, johtuen kustantajien kanssa tehdyistä sopimuksista.

Ellibs-palvelun tunnettuuden lisääminen on kuitenkin asia, jota voidaan parantaa, kehittää ja lisätä. Varmasti löytyy kirjastoista käyttäjiä, joilla palvelut ovat tuntemattomia ja uusia. Kampanjoinnin fokuksen rajaaminen esimerkiksi mobiilisovelluksiin tai -alustaratkaisuihin voisi olla hyvä idea. Ellibs on yleisesti ajateltuna ehkä se tunnetuin kirjastojen käytössä oleva e-palvelu pitkän perinteensä ansiosta.

## Mitä seuraavaksi?

1. **Päätettiin teemaviikkojen ajankohdat syksylle 2021**

**Rockway-teemaviikko PiKe-alueella: 4. - 10.10.2021**

**Naxos-teemaviikko PiKe-alueella: 1. - 7.11.2021**

**Ellibs-teemaviikko PiKe-alueella: 6. - 12.12.2021**

1. **Teemaviikkoja pohjustavat e-aineistosprintit syyskuussa**

Keskusteltiin, että teemaviikkojen suunnitteluun, henkilöstön osaamisen kehittämiseen ja materiaaleihin liittyen **voitaisiin järjestää syyskuussa PiKe-henkilöstölle suunnattuja ”e-aineistosprinttejä”.** Sessioiden tavoitteena olisi pohjustaa tulevia teemaviikkoja, parantaa henkilöstön osaamista ja viestiä yhteisistä materiaaleista. AKE-koordinaattori ja AKE-projektisuunnittelija haarukoivat ajat näihin palveluntarjoajien kanssa ja hoitavat viestinnän alueelle näistä koordinoidusti.

Jatketaan asian työstämistä sopivilla kokoonpanoilla elokuussa ja kesälomien jälkeen. PiKen digitiimi jatkaa asian kehittelyä pienemmällä porukalla, pyydetään lisäjäseniä kokouksiin tarpeen mukaan.